Ruth Alas

Ruth Alas (5. august 1960 Türi – 23. jaanuar 2018) oli eesti juhtimisteadlane.
Elulugu.
Ruth Alas lõpetas Türi Keskkooli 1978. aastal kuldmedaliga. Samal aastal astus ta Tallinna Polütehnilise Instituudi (TPI, praegune Tallinna Tehnikaülikool) majandusteaduskonda. Majandusinseneri diplomi sai Ruth Alas 1983. aastal. Seejärel õppis ta Tartu Riikliku Ülikooli psühholoogia osakonnas ja sai 1987. aastal psühholoog-õpetaja diplomi.
Aastatel 1981–1991 töötas Ruth Alas programmeerijana Eesti Põllumajanduse Arvutuskeskuses ning aastatel 1991–1995 konsultandina ettevõtetes Mainor-Konsultant ja Ariko Reserv. Aastatel 1995–1997 õppis Ruth Alas Estonian Business Schooli (EBS) rahvusvahelise ärijuhtimise magistriõppes ning aastatel 1998–2002 EBSi doktoriõppes. 2003. aastal sai EBSi doktorikraadi ärijuhtimises (PhD).
1997. aastal osales tas juhtimisalasel täiendkoolitusel Ameerika Ühendriikides Bentley Kolledžis (Bentley College, praegune Bentley University) ning 1999. aastal rahvusvahelisel täiendkoolitusel Hispaanias IESE Business Schoolis (Instituto de Estudios Superiores de la Empresa, Universidad de Navarra). 2004. aastal anti Ruth Alasele doktorikraad majandusteadustes (PhD) Tartu Ülikooli majandusteaduskonnas. Ta kaitses doktoritöö teemal "Organisational changes during the transition in Estonia: major influencing behavioural factors".
1995. aastast oli Ruth Alas Estonian Business Schooli lektor. 1996. aastal valiti ta EBSi juhtimise õppetooli juhataja kohusetäitjaks ning 2003. aastal juhtimise õppetooli juhatajaks. Aastatel 2006–2014 töötas ta EBSi teadusprorektorina. 1997. aastast oli ta EBSi senati liige. Ruth Alas õpetas peamiselt juhtimise aluste ja muudatuste juhtimise õppeaineid.
Ruth Alas kuulus mitme teadusorganisatsiooni juhatusse ja nõukokku ning osales uurimisgruppide töös. Ta esines ettekannetega rohkem kui 50 rahvusvahelisel konverentsil ning korraldas Eestis rahvusvahelisi ja piirkondlikke teaduskonverentse personalijuhtimise ja muudatuste juhtimise alal. 2011. aastal oli ta Tallinnas toimunud Euroopa Juhtimisakadeemia (European Academy of Management, EURAM) konverentsi eesistuja. Ta algatas alates 2006. aastast toimuvate Euroopa Juhtimisuuringute Instituudi (European Institute for Advanced Studies in Management, EIASM) iga-aastaste kollokviumide sarja organisatsioonide arendamise ja muudatuste juhtimise alal.
Osalemine ajakirjade toimetuskolleegiumide töös.
Alates 2005. aastast kuulus Ruth Alas järgmiste ajakirjade toimetuskolleegiumidesse:
Aastatel 2003–2011 oli ta ajakirja EBS Review toimetuskolleegiumi liige. Alates 2012. aastast oli Ruth Alas ajakirja Journal of Management and Change peatoimetaja.
Alates 2007. aastast oli Ruth Alas ajakirja Baltic Journal of Management Eesti piirkondlik toimetaja ja aastast 2011 ajakirja Cross Cultural Management: an International Journal Euroopa regiooni toimetaja.
Ruth Alas retsenseeris artikleid ajakirjadele African Journal of Business Management, Canadian Journal of Administrative Sciences, Human Relations, Journal of Applied Social Psychology, Monash Management Review, Organization Studies, Review of Managerial Science, Scandinavian Journal of Management ja kirjastuse Scientific Journals International ajakirjadele.
Tunnustus.
Ruth Alas oli Eestis enim avaldatud ja tsiteeritud sotsiaalteadlane. Teadusinformatsiooni andmebaasis Web of Science on kajastatud Ruth Alase 73 artiklit ja raamatupeatükki, mida on tsiteeritud 213 korral, h-indeks on 9 (seisuga 17.04.2015).
Ruth Alas pälvis mitu parima teadusartikli auhinda. 2011. aastal sai ta Kesk- ja Ida-Euroopa äriharidust andvaid ülikoole ühendava organisatsiooni International Association for Management Development in Dynamic Societies (varasem Central and East European Association for Management Development, CEEMAN) tšempioni tiitli akadeemilise uurimistöö eest.
Aastatel 2003, 2004, 2006, 2007, 2008 ja 2010 valiti Ruth Alas EBSi parimaks õppejõuks teadus- ja arendustöö valdkonnas.